               EUROPOS KOMISIJA
            Briuselis, 2021 03 03
            COM(2021) 95 final
            2021/0051(CNS)
            Pasiūlymas
            TARYBOS SPRENDIMAS
            dėl doko mokesčio taikymo Prancūzijos atokiausiuose regionuose tvarkos, kuriuo iš dalies keičiamas Sprendimas Nr. 940/2014/ES
            {SWD(2021) 44 final}

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Atokiausiems Sąjungos regionams taikomos Sutarties dėl Europos Sąjungos veikimo (SESV) nuostatos. Tačiau Prancūzijos atokiausi regionai nepatenka į PVM ir akcizų direktyvų teritorinę taikymo sritį.

               Pagal SESV nuostatas, visų pirma pagal jos 110 straipsnį, Prancūzijos atokiausiuose regionuose vietos produktų iš esmės neleidžiama apmokestinti kitaip nei žemyninės Prancūzijos, kitų valstybių narių ar trečiųjų šalių kilmės produktų. Vis dėlto dėl nuolatinių sunkumų, kurie daro neigiamą poveikį atokiausių regionų socialinei ir ekonominei padėčiai, SESV 349 straipsnyje numatyta galimybė šiems regionams nustatyti konkrečias priemones. Šios priemonės susijusios su įvairiomis politikos kryptimis, tarp kurių – mokesčių politika.

               Doko mokestis yra netiesioginis mokestis, taikomas tik Prancūzijos atokiausiuose regionuose – Martinikoje, Gvadelupoje, Prancūzijos Gvianoje, Reunjone ir Majote. Šis mokestis taikomas importuojamoms prekėms, nepriklausomai nuo prekių kilmės šalies, taip pat prekių pristatymui, kurį atlygintinai vykdo gamybos srityje veikiantys asmenys. Iš esmės jis vienodai taikomas vietoje gaminamiems produktams ir importuojamiems produktams.

               Tačiau 2014 m. gruodžio 17 d. Tarybos sprendimu Nr. 940/2014/ES
                  1
                Prancūzijai leidžiama iki 2020 m. gruodžio 31 d. tam tikriems vietoje gaminamiems produktams netaikyti doko mokesčio arba tą mokestį sumažinti, nes importuojama daug prekių, todėl gali kilti kliūčių tęsti vietos gamybą, o dėl papildomų sąnaudų padidėja vietos produktų grynoji kaina, palyginti su kitur pagamintais produktais. Minėto sprendimo priede pateiktas produktų, kuriems galima taikyti mažesnį mokestį arba jo netaikyti, sąrašas. Vietoje gaminamiems ir kitiems produktams taikomo apmokestinimo skirtumas, priklausomai nuo produktų, negali būti didesnis nei 10, 20 ar 30 procentinių punktų.

               Tokio skirtingo mokesčio tarifo taikymo tikslas – kompensuoti nepalankią atokiausių regionų konkurencinę padėtį, dėl kurios didėja vietoje gaminamų produktų gamybos sąnaudos, taigi ir jų grynoji kaina. Jei konkrečių priemonių nebūtų, vietos produktai būtų mažiau konkurencingi nei tie, kurie atvežami iš kitur, net atsižvelgus į vežimo išlaidas. Tai keltų pavojų, kad vietos gamyba, kurios sąnaudos yra didesnės dėl specifinių ir nuolatinių šių regionų patiriamų sunkumų, nebus tęsiama.

               2019 m. kovo 1 d. Prancūzijos institucijos paprašė Komisijos pratęsti doko mokesčio tvarkos taikymą po 2020 m. gruodžio 31 d.

               Artėjant numatytai Tarybos sprendimo galiojimo pabaigos datai Komisija atliko išorės tyrimą, kad įvertintų dabartinę tvarką ir galimą įvairių alternatyvų poveikį laikotarpiu po 2020 m. Remdamasi šiuo tyrimu Komisija mano, kad yra pagrįsta patenkinti prašymą pratęsti terminą, šiek tiek pakeitus galiojančią tvarką.

               Siekiant suteikti Prancūzijos institucijoms galimybę surinkti visą reikiamą informaciją, kurios rinkimas vėluoja dėl COVID-19 sukeltos sveikatos krizės, o Komisijai skirti laiko atsižvelgiant į visų suinteresuotųjų šalių interesus pateikti suderintą pasiūlymą, 2020 m. lapkričio 16 d. Tarybos sprendimu (ES) 2020/1793
                  2
                Tarybos sprendimo Nr. 940/2014/ES taikymo laikotarpis pratęstas šešiems mėnesiams – iki 2021 m. birželio 30 d. (vietoj 2020 m. gruodžio 31 d.).

               Taigi šiuo pasiūlymu nustatoma po 2021 m. birželio 30 d. taikytina doko mokesčio teisinė sistema: peržiūrėjus dabartines nuostatas siekiant didesnio lankstumo ir skaidrumo nustatoma nuo 2022 m. sausio 1 d. iki 2027 m. gruodžio 31 d. galiosianti nauja nukrypti leidžianti tvarka. Kartu šiuo sprendimu iki 2021 m. gruodžio 31 d. šešiems mėnesiams pratęsiamas Sprendimo Nr. 940/2014/ES galiojimo laikotarpis, kad Prancūzija turėtų laiko į nacionalinę teisę perkelti šią naują tvarką, kuri bus taikoma nuo 2022 m. sausio 1 d. iki 2027 m. gruodžio 31 d.

               Palyginti su dabartine tvarka, siūlomi tokie pakeitimai:

               (a)Nustatomi produktų, kuriems gali būti taikomas skirtingas mokesčio tarifas, atrankos kriterijai.

               Į sąrašą įtraukti produktai buvo atrinkti remiantis papildomų gamybos sąnaudų, dėl kurių padidėja vietos produktų grynoji kaina, palyginti su kitur pagamintais produktais, ir nukenčia vietoje gaminamų produktų konkurencingumas, pagrindimu.

               Jeigu:

               (1)vietos gamybai tenkanti rinkos dalis yra mažesnė nei 5 proc.

               (2)arba jai tenkanti rinkos dalis viršija 90 proc.,

               buvo paprašyta pateikti papildomų patvirtinamųjų dokumentų, kad būtų galima įrodyti visas toliau išvardytas aplinkybes arba jų dalį:

               –imlią darbo jėgai gamybą;

               –pradedamą naują gamybą arba produktų asortimento išplėtimą, siekiant įvairinti įmonės gamybą;

               –vietos plėtrai strategiškai svarbią gamybą (pvz., žiedinės ekonomikos srityse, tokiose kaip medienos apdorojimas, biologinės įvairovės didinimas ir aplinkos apsauga);

               –novatorišką arba didelės pridėtinės vertės gamybą;

               –gamybą, kurią vykdant dėl tiekimo iš išorės sutrikimų galėtų kilti pavojus vietos ekonomikai arba gyventojams (pvz., statybinių medžiagų ir maisto produktų);

               –gamybą, kurią dėl atokiausių regionų rinkų mažumo galima vykdyti tik užimant dominuojančią padėtį rinkoje;

               –medicinos reikmenų ir asmeninių apsaugos priemonių, reikalingų sveikatos krizėms įveikti, gamybą.

               (b)Vietoj dabartinių trijų nustatomi du didžiausi mokesčio tarifo skirtumai – 20 ir 30 procentinių punktų. Tačiau leidžiamas mokesčio tarifo skirtumas neturėtų būti didesnis už įrodytas papildomas sąnaudas.

               (c)Iki 550 000 eurų padidinama riba, nuo kurios pradedamas taikyti doko mokestis. Pagal siūlomą tvarką ekonominės veiklos vykdytojams, kurių metinė apyvarta yra mažesnė už šią ribą, doko mokestis nebūtų taikomas. Kita vertus, jie negalėtų atskaityti šio mokesčio sumos pirkimo metu. Taip siekiama šiuo mokesčiu neapmokestinti smulkių įmonių gamybos, mažinti jų administracinę naštą ir remti jų plėtrą. Ši priemonė pateisinama dėl nedidelio poveikio biudžetui
                  3
                ir nedidelio konkurencijos iškraipymo, atsižvelgiant į tai, kad ji taikoma mažam atitinkamų ekonominės veiklos vykdytojų skaičiui
                  4
               .

               (d)Laikotarpio vidurio ataskaitą pakeičia 2025 m. rugsėjo 30 d. pateiktina ataskaita, į kurią turi būti įtraukta bent jau ta informacija, kuri nurodyta sprendimo II priede. Šia informacija bus remiamasi atnaujinant tvarką. Šio pasiūlymo tikslas – sumažinti be reikalo dažnai atliekamo tvarkos vertinimo naštą ir padidinti stebėsenos ir vertinimo veiklos naudingumą ir veiksmingumą.

               Be to, kalbant apie papildomų gamybos sąnaudų, kurias siekiama kompensuoti taikant skirtingą mokesčio tarifą, vertinimą, Prancūzijos institucijos pateikė papildomų gamybos sąnaudų, kurias patiria vietos įmonės, įvertinimą kiekvieno keturių skaitmenų muitų tarifų nomenklatūros pozicijai priskiriamo produkto atveju. Dažniausiai patiriamos šios papildomos sąnaudos: tiekimo išlaidos, darbo užmokestis, didesnės energijos sąnaudos, finansinės išlaidos, susijusios su didesniu sukauptų atsargų kiekiu, didesnės techninės priežiūros išlaidos, nepakankamas gamybos įrangos panaudojimas ir didesnės finansinės išlaidos.

               Sprendimo priede pateiktas produktų, kuriems galima taikyti mažesnį doko mokestį arba jo netaikyti, sąrašas. Vietoje gaminamiems ir kitiems produktams taikomo apmokestinimo skirtumas, priklausomai nuo produktų, negali būti didesnis nei 20 ar 30 procentinių punktų. Priedo a dalyje išvardyti produktai, kurių apmokestinimo skirtumas negali viršyti 20 procentinių punktų, o b dalyje – kurių apmokestinimo skirtumas negali viršyti 30 procentinių punktų.

               Priede išvardyti produktai didžia dalimi tie patys, kurie buvo nurodyti Tarybos sprendimo Nr. 940/2014/ES priede. Tačiau atlikus išsamią sąrašų peržiūrą buvo išbraukta dalis produktų, kuriems nebebuvo pagrindo taikyti skirtingą mokesčio tarifą. Kita vertus, buvo įtraukta Sprendime Nr. 940/2014/ES nenurodytų produktų, kuriuos pradėta gaminti arba kurių gamyba buvo išplėsta. Galiausiai kai kurie produktai palikti sąrašuose, tačiau dėl papildomų sąnaudų pokyčių pakeistas (padidintas arba sumažintas) jiems leidžiamas taikyti skirtingas mokesčio tarifas.

               •Suderinamumas su toje pačioje politikos srityje galiojančiomis nuostatomis

               2017 m. Komunikate dėl sustiprintos ir atnaujintos strateginės partnerystės su atokiausiais Europos Sąjungos regionais
                  5
                pabrėžiama, kad atokiausi regionai ir toliau susiduria su dideliais sunkumais, kurių daugelis yra nuolatiniai. Šiame komunikate pristatomas naujas Komisijos požiūris į tai, kaip paskatinti atokiausių regionų plėtrą, kuo geriau panaudojant jų privalumus ir išnaudojant naujų ekonomikos augimo bei darbo vietų kūrimo krypčių teikiamas galimybes.

               Atsižvelgiant į tai, šio pasiūlymo tikslas – skatinti vietos gamybą ir taip remti užimtumą Prancūzijos atokiausiuose regionuose. Šiuo pasiūlymu atkuriamas šių vietos produktų konkurencingumas, kompensuojant dėl šių regionų geografinės ir ekonominės padėties patiriamus sunkumus. Juo papildoma atokiausiems regionams ir saloms skirta programa (POSEI)
                  6
               , pagal kurią siekiama remti pirminį sektorių ir žaliavų gamybą, Europos jūrų reikalų ir žuvininkystės fondas (EJRŽF)
                  7
                ir Europos regioninės plėtros fondas (ERPF)
                  8
               , pagal kurį skiriamas papildomas specialus asignavimas papildomoms atokiausių regionų išlaidoms, susijusioms su šių regionų patiriamais nuolatiniais sunkumais, kompensuoti.

               Be to, siekiant būtino suderinamumo su žemės ūkio politikos nuostatomis, tenka atsisakyti taikyti skirtingą mokesčio tarifą maisto produktams, už kuriuos skiriama pagalba, numatyta 2013 m. kovo 13 d. Europos Parlamento ir Tarybos reglamento (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams, III skyriuje, ypač dėl specialios tiekimo tvarkos.

               •Suderinamumas su kitomis Sąjungos politikos sritimis

                  Pasiūlymas dera su 2015 m. bendrosios rinkos strategija
                     9
                  , kurioje Komisija numato sukurti tvirtesnę ir sąžiningesnę bendrąją rinką, kuri bus naudinga visiems suinteresuotiesiems subjektams. Vienas iš siūlomos priemonės tikslų – sumažinti atokiausių regionų įmonių patiriamas papildomas sąnaudas, kurios trukdo joms visapusiškai dalyvauti bendrojoje rinkoje. Gamybos apimtis Prancūzijos atokiausiuose regionuose yra ribota, todėl nenumatoma jokio neigiamo poveikio tinkamam bendrosios rinkos veikimui.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Šio pasiūlymo teisinis pagrindas yra Sutarties dėl Europos Sąjungos veikimo (SESV) 349 straipsnis. Pagal šią nuostatą Taryba gali priimti konkrečias nuostatas, kuriomis siekiama nustatyti Sutarčių taikymo atokiausiems ES regionams sąlygas.

                  •
                        Subsidiarumo principas (neišimtinės kompetencijos atveju)

                  Remiantis SESV 349 straipsniu, tik Taryba turi teisę priimti konkrečias atokiausiems regionams skirtas priemones, kuriomis siekiama pritaikyti Sutarčių, įskaitant bendras politikos kryptis, taikymą šiems regionams dėl nuolatinių sunkumų, kurie neigiamai veikia jų socialinę ir ekonominę padėtį. Leidimą nukrypti nuo SESV 110 straipsnio taip pat gali suteikti tik Taryba. Todėl pasiūlymas atitinka subsidiarumo principą.

               •Proporcingumas

                  Šis pasiūlymas atitinka Europos Sąjungos sutarties 5 straipsnio 4 dalyje nustatytą proporcingumo principą. Šis pasiūlymas taikomas tik produktams, dėl kurių buvo pateikti įrodymai, susiję su papildomomis vietoje gaminamų produktų gamybos sąnaudomis.

                  Be to, didžiausias mokesčių tarifų skirtumas, siūlomas kiekvienam šiame pasiūlyme nurodytam produktui, yra apribotas iki to, kas būtina, siekiant atlyginti papildomas atitinkamų vietos produktų gamybos sąnaudas. Todėl į Prancūzijos atokiausius regionus importuojamiems produktams tenkanti mokesčių našta yra ne didesnė nei būtina siekiant atsverti mažesnį vietoje gaminamų produktų konkurencingumą, palyginti su importuojamais produktais. Taip ketinama pasiekti Sutarties tikslus – užtikrinti, kad vidaus rinka veiktų tinkamai ir veiksmingai.

               •Priemonės pasirinkimas

                  Siūloma priimti Tarybos sprendimą, kuriuo būtų pakeistas Tarybos sprendimas Nr. 940/2014/ES.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •
                     Galiojančių teisės aktų ex post vertinimas / tinkamumo patikrinimas

                  Doko mokesčio tvarkos taikymas pritaikytas prie atitinkamų ekonominės veiklos vykdytojų poreikių. Šios tvarkos tikslas – remti vietos produktų gamybą mažinant vietos produktų ir ne šių regionų kilmės produktų konkurencingumo atotrūkį, atsirandantį dėl nuolatinių sunkumų, dėl kurių didėja vietoje gaminamų produktų gamybos sąnaudos, taigi ir jų grynoji kaina. Taikant doko mokesčio tvarką kompensuojama maždaug pusė papildomų sąnaudų. Paaiškėjo, kad 2014–2020 m. laikotarpiu taikytas skirtingas mokesčio tarifas buvo proporcingas apskaičiuotoms papildomoms sąnaudoms
                     10
                  .

                  Iš išorės tyrime pateiktos kiekybinių duomenų analizės matyti, kad netaikant doko mokesčio vietos gamybos rezultatai būtų labai pablogėję. Maždaug 37 proc. produktų, kuriems taikomas skirtingas mokesčio tarifas, vertės (apie 850 mln. eurų) buvo sukurta taikant skirtingo mokesčio tarifo priemonę, kuri teigiamai paveikė užimtumą (nuo 2014 m. jis padidėjo sektoriuose, kuriuose taikomas doko mokestis, ir sumažėjo sektoriuose, kuriuose mokestis netaikomas) ir veikiančių įmonių skaičių (per tą patį laikotarpį jų skaičius padidėjo maždaug 1,7 proc., palyginti su bendru 3 proc. sumažėjimu). Kita vertus, nėra poveikio investicijoms ir vietos gamybos įvairinimui įrodymų. Taikant doko mokesčio tvarką sąnaudų ir naudos santykis apskritai yra teigiamas, o dėl skirtingo mokesčio tarifo papildoma vietos gamyba yra 2,5 karto didesnė už priemonės taikymo sąnaudas.

                  Dėl doko mokesčio tvarkos importuojami produktai nepasikeitė. Praktiškai dauguma vietos produktų, kuriems taikomas skirtingas mokesčio tarifas, ilgainiui prarado rinkos dalį, o tai patvirtina, kad doko mokesčio tvarka yra labiau vietos gamybos konkurencingumo praradimo mažinimo priemonė nei plėtros priemonė.

                  Kalbant apie skirtingo doko mokesčio tarifo taikymo poveikį vartotojų kainoms ir pragyvenimo išlaidoms Prancūzijos atokiausiuose regionuose, išorės tyrime nustatyta, kad šis poveikis yra nedidelis, nes papildomas mokestis, surinktas iš produktų, kuriems taikomas skirtingas doko mokesčio tarifas, neviršija 1,5 proc. galutinio vartojimo atokiausiuose regionuose.

                  Galiausiai regioninės prekybos duomenų analizės rezultatai rodo, kad skirtingas doko mokesčio tarifas nedaro didelio poveikio importo iš CARIFORUM valstybių ir Pietų bei Rytų Afrikos valstybių vertei. Be to, galimas visiškas doko mokesčio panaikinimas padarytų labai nedidelį poveikį produktų importui iš šių valstybių (apie 2 mln. eurų), tačiau padarytų labai didelį neigiamą poveikį vietos gamybai (apie 300 mln. eurų). Tai labiausiai būtų naudinga ES eksportuotojams ir ne ES valstybių, išskyrus CARIFORUM ir Pietų bei Rytų Afrikos valstybes, eksportuotojams.

               •
                     Konsultacijos su suinteresuotosiomis šalimis

               Įgyvendinant šią iniciatyvą buvo surengtos išsamios konsultacijos su pagrindiniais politiniais ir ekonominiais veikėjais, įskaitant pokalbius (80) ir apsilankymus trijuose regionuose (Reunjone, Gvadelupoje ir Martinikoje), taip pat visuose penkiuose atokiausiuose regionuose įsikūrusių įmonių (196) apklausą. Ši tikslinė (internetinė) ekonominės veiklos vykdytojų apklausa buvo išplatinta daugiausia per įvairiose teritorijose veikiančias profesines asociacijas, be to, buvo tiesiogiai kreiptasi į 15 420 įmonių, įtrauktų į prekybos rūmų pateiktus įmonių sąrašus.

                  Per konsultacijas buvo atkreiptas dėmesys į būtinybę užtikrinti tinkamą aprėptį ir atitinkamų suinteresuotųjų subjektų pusiausvyrą. Visų pirma į konsultacijas siekta įtraukti visas atitinkamo administravimo lygmens valstybės institucijas (centrines ir vietos institucijas) ir atitinkamos kompetencijos srities valstybės institucijas (politikos formuotojus, mokesčių ir muitinės administracijas, statistikos institutus ir kt.). Be to, šiose konsultacijose taip pat dalyvavo vietos gamybos sektorių (kuriems taikomas skirtingas doko mokesčio tarifas) ir prekybos bei paslaugų sektorių (kuriems ši skirtingo mokesčio tvarka daro tiesioginį arba netiesioginį poveikį) atstovai.

               •
                     Poveikio vertinimas

                  Poveikio vertinimas parengtas kartu atlikus du vertinimus – dabartinės tvarkos ex post vertinimą ir perspektyvų vertinimą. Šis galimo poveikio, jei dabartinė tvarka būtų taikoma toliau ir jei ji būtų pakeista, vertinimas išdėstytas analitiniame dokumente, prie kurio pridėtas priedas su tvarkos įvertinimu. Šis dokumentas parengtas remiantis išorės tyrimu ir Prancūzijos pateikta informacija.

               4.POVEIKIS BIUDŽETUI

                  Pasiūlymas neturi poveikio Sąjungos biudžetui.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Tvarkos taikymo trukmė – šešeri metai, t. y. iki 2027 m. gruodžio 31 d. Vis dėlto pirmiau reikės įvertinti šios tvarkos taikymo rezultatus.

                  Todėl ne vėliau kaip 2025 m. rugsėjo 30 d. Prancūzija pateiks 2019–2024 m. laikotarpio apmokestinimo tvarkos taikymo ataskaitą
                     11
                  . Ataskaitoje bus pateikta ši informacija:

               –informacija apie papildomas gamybos sąnaudas;

               –informacija apie galimą konkurencijos iškraipymą ir poveikį vidaus rinkai;

               –informacija, reikalinga taikomai tvarkai įvertinti pagal veiksmingumo, efektyvumo, aktualumo, suderinamumo su kitomis ES politikos sritimis ir ES pridėtinės vertės kriterijus.

                  Ataskaitoje taip pat turės būti pateikta visų suinteresuotųjų šalių informacija apie jų papildomų gamybos sąnaudų dydį ir pokyčius, reikalavimų laikymosi sąnaudas ir galimus rinkos iškraipymo atvejus.

                  Siekdama užtikrinti, kad Prancūzijos institucijų surinktoje informacijoje būtų duomenų, reikalingų Komisijai, kad ji galėtų priimti informacija pagrįstą sprendimą dėl šios tvarkos pagrįstumo ir įgyvendinamumo ateityje, Komisija parengė konkrečias reikalingos informacijos gaires. Ši informacija nurodyta pasiūlymo II priede. Šios gairės bus kuo labiau suderintos su kitai panašiai atokiausiuose ES regionuose taikomai tvarkai skirtomis gairėmis.

                  Jos leis Komisijai nustatyti, ar vis dar esama pagrindo taikyti skirtingą doko mokesčio tarifą, ar Prancūzijai suteiktos mokesčių lengvatos tebėra proporcingos ir ar galima taikyti šiai tvarkai alternatyvias priemones, kuriomis atsižvelgiama į jos tarptautinį aspektą.

                  Prancūzijos institucijoms pateikus stebėsenos ataskaitą, Komisija įvertins skirtingo doko mokesčio tarifo taikymo poveikį ir pakeitimų poreikį.

               •Išsamus konkrečių pasiūlymo nuostatų paaiškinimas

                  Ši dalis netaikoma, nes pasiūlymo nuostatos yra aiškios.

               2021/0051 (CNS)

               Pasiūlymas

               TARYBOS SPRENDIMAS

               dėl doko mokesčio taikymo Prancūzijos atokiausiuose regionuose tvarkos, kuriuo iš dalies keičiamas Sprendimas Nr. 940/2014/ES

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 349 straipsnį,

               atsižvelgdama į Europos Komisijos pasiūlymą,

               teisėkūros procedūra priimamo akto projektą perdavus nacionaliniams parlamentams,

               atsižvelgdama į Europos Parlamento nuomonę
                  12
               ,

               laikydamasi specialios teisėkūros procedūros,

               kadangi:

               (1)pagal Sutarties nuostatas, kurios taikomos Prancūzijos atokiausiems regionams, vietos produktų iš esmės neleidžiama apmokestinti kitaip nei žemyninės Prancūzijos arba kitų valstybių narių kilmės produktų. Vis dėlto dėl nuolatinių sunkumų, kurie daro neigiamą poveikį atokiausių regionų socialinei ir ekonominei padėčiai, Sutarties 349 straipsnyje numatyta galimybė šiems atokiausiems regionams nustatyti konkrečias priemones;

               (2)todėl reikėtų priimti konkrečias priemones, visų pirma nustatyti Sutarties taikymo Prancūzijos atokiausiems regionams sąlygas. Priimant priemones reikia atsižvelgti į konkrečius tų regionų ypatumus ir jų sunkumus, tačiau nepažeisti Sąjungos teisinės tvarkos, taip pat vidaus rinkos ir bendrų politikos krypčių vientisumo bei darnos. Sutarties 349 straipsnyje nurodytos nepalankios konkurencinės sąlygos, nuo kurių kenčia Prancūzijos atokiausi regionai : atokumas, izoliuotumas, mažumas, sunkios topografinės ir klimato sąlygos, priklausomumas nuo keleto produktų. Šie nuolatiniai sunkumai lemia tai, kad atokiausi regionai yra priklausomi nuo žaliavų ir energijos, juose privaloma kaupti daugiau atsargų, vietos rinka yra maža, o eksporto veikla menkai išvystyta ir kt. Dėl šių nepalankių konkurencinių sąlygų didėja vietoje gaminamų produktų gamybos sąnaudos, taigi ir jų grynoji kaina; netaikant konkrečių priemonių, vietos produktai būtų mažiau konkurencingi nei tie, kurie atvežami iš kitur, net atsižvelgus į vežimo į atokiausius Prancūzijos regionus išlaidas. Tai keltų pavojų, kad vietos gamyba nebus tęsiama. Todėl būtina imtis konkrečių priemonių siekiant padidinti vietos pramonės konkurencingumą ir taip ją sustiprinti;

               (3)siekiant atkurti vietoje gaminamų produktų konkurencingumą, Tarybos sprendimu Nr. 940/2014/ES
                  13
                Prancūzijai leidžiama iki 2021 m. birželio 30 d. tam tikriems atokiausiuose Martinikos, Gvadelupos, Prancūzijos Gvianos, Reunjono ir Majoto regionuose pagamintiems produktams netaikyti doko mokesčio arba tą mokestį sumažinti, nes importuojama daug prekių, todėl gali kilti kliūčių tęsti vietos gamybą, o dėl papildomų sąnaudų padidėja vietos produktų grynoji kaina, palyginti su kitur pagamintais produktais. Minėto sprendimo priede pateiktas produktų, kuriems galima taikyti mažesnį mokestį arba jo netaikyti, sąrašas. Vietoje gaminamiems ir kitiems produktams taikomo apmokestinimo skirtumas, priklausomai nuo produktų, negali būti didesnis nei 10, 20 ar 30 procentinių punktų;

               (4)Prancūzija paprašė nuo 2021 m. liepos 1 d. leisti toliau taikyti tvarką, panašią į tą, kuri nustatyta Sprendimu Nr. 940/2014/ES. Ji teigia, kad pirmiau išvardytos nepalankios konkurencinės sąlygos vis dar egzistuoja, kad Sprendime Nr. 940/2014/ES numatyta apmokestinimo tvarka leido tęsti ir tam tikrais atvejais plėtoti vietos gamybą, nesutrikdė išorės prekybos ir kad nebuvo skirta kompensacijos permokų už įmonių patirtas papildomas sąnaudas;

               (5)šiuo atžvilgiu Prancūzija pateikė Komisijai kiekvienam iš penkių atitinkamų atokiausių regionų skirtus sąrašus produktų, kuriems Prancūzija ketina taikyti skirtingą (ne daugiau kaip 20 arba 30 procentinių punktų besiskiriantį) mokesčio tarifą, priklausomai nuo to, ar jie gaminami vietoje, ar ne. Prancūzijos atokiausiam regionui Sen Martenui ši tvarka netaikoma;

               (6)šiuo sprendimu įgyvendinamos Sutarties 349 straipsnio nuostatos ir Prancūzijai leidžiama taikyti skirtingą mokesčio tarifą produktams, kurių atveju jos pateikė įrodymų, kad, pirma, tokie produktai gaminami vietoje, antra, prekių įvežama daug (taip pat iš žemyninės Prancūzijos ir kitų valstybių narių), todėl gali kilti kliūčių tęsti vietos gamybą; trečia, vietos produktų gamybos sąnaudos yra didesnės už kitur pagamintų produktų gamybos sąnaudas, todėl padidėja vietos produktų grynoji kaina ir nukenčia jų konkurencingumas. Leidžiamas mokesčio tarifo skirtumas neturės būti didesnis už įrodytas papildomas sąnaudas;

               (7)tais atvejais, kai vietos gamybai tenkanti rinkos dalis yra mažesnė nei 5 proc. arba kai importo dalis yra mažesnė nei 10 proc., buvo paprašyta pateikti papildomų patvirtinamųjų dokumentų, kad būtų galima įrodyti visas toliau išvardytas aplinkybes arba jų dalį: kad vykdoma imli darbo jėgai gamyba, pradedama nauja gamyba arba išplečiamas produktų asortimentas, siekiant įvairinti įmonės gamybą; kad vykdoma vietos plėtrai strategiškai svarbi gamyba (pvz., žiedinės ekonomikos srityse, tokiose kaip medienos apdorojimas, biologinės įvairovės didinimas ir aplinkos apsauga); kad vykdoma novatoriška arba didelės pridėtinės vertės gamyba; kad vykdoma gamyba, kurią vykdant dėl tiekimo iš išorės sutrikimų galėtų kilti pavojus vietos ekonomikai arba gyventojams; kad vykdoma gamyba, kurią dėl atokiausių regionų rinkų mažumo galima vykdyti tik užimant dominuojančią padėtį rinkoje, ir kad vykdoma medicinos reikmenų ir asmeninių apsaugos priemonių, reikalingų sveikatos krizėms įveikti, gamyba. Taikant šiuos principus bus sudarytos sąlygos įgyvendinti Sutarties 349 straipsnio nuostatas neviršijant to, kas būtina, nesuteikiant nepagrįsto pranašumo vietoje gaminamiems produktams, kad nebūtų pažeistas Sąjungos teisinės tvarkos vientisumas ir nuoseklumas, išvengiant konkurencijos iškraipymo vidaus rinkoje ir išsaugant valstybės pagalbos srities politiką;

               (8)siekiant supaprastinti ir sumažinti mažųjų įmonių prievoles ir remti jų plėtrą, visi ekonominės veiklos vykdytojai, kurių metinė apyvarta yra ne mažesnė negu 550 000 eurų, bus atleisti nuo mokesčio arba jiems bus nustatytas mažesnis mokesčio tarifas. Ekonominės veiklos vykdytojai, kurių metinė apyvarta yra mažesnė už šią ribą, nėra apmokestinami doko mokesčiu, tačiau negali atskaityti šio mokesčio sumos pirkimo metu;

               (9)be to, siekiant suderinamumo su Sąjungos teise tenka atsisakyti taikyti skirtingą mokesčio tarifą maisto produktams, už kuriuos skiriama pagalba, numatyta Europos Parlamento ir Tarybos reglamento (ES) Nr. 228/2013
                  14
                III skyriuje. Šios nuostatos tikslas – neleisti, kad dėl doko mokesčiu subsidijuojamų produktų didesnio apmokestinimo nedingtų ar nesumažėtų pagal specialią tiekimo tvarką teikiamos finansinės pagalbos žemės ūkiui poveikis;

               (10)reikalavimai dėl mokesčio paskirties padeda siekti Sprendime Nr. 940/2014/ES jau nustatytų tikslų remti Prancūzijos atokiausių regionų socialinę ir ekonominę plėtrą. Iš šio mokesčio surinktas pajamas teisiškai privaloma įtraukti į Prancūzijos atokiausių regionų mokestinius išteklius ir panaudoti šių regionų ekonominės ir socialinės plėtros strategijai, pagal kurią remiama vietos veikla;

               (11)būtina iš dalies pakeisti Sprendimą Nr. 940/2014/ES ir šešiems mėnesiams iki 2021 m. gruodžio 31 d. pratęsti tuo sprendimu nustatytos nukrypti leidžiančios nuostatos taikymo trukmę. Taip Prancūzijai būtų skirta laiko šį sprendimą perkelti į nacionalinę teisę;

               (12)reikėtų nustatyti, kad ši tvarka bus taikoma šešerius metus, iki 2027 m. gruodžio 31 d. Kad Komisija galėtų įvertinti, ar tebetenkinamos nukrypti leidžiančios nuostatos taikymo sąlygos, Prancūzija ne vėliau kaip 2025 m. rugsėjo 30 d. Komisijai turėtų pateikti stebėsenos ataskaitą. Todėl reikėtų nustatyti reikalaujamą tos ataskaitos struktūrą ir turinį;

               (13)siekiant išvengti bet kokios teisinės rizikos būtina, kad šis sprendimas būtų taikomas nuo 2022 m. sausio 1 d., o nukrypti leidžiančios nuostatos, kurią leista taikyti Sprendimu Nr. 940/2014/ES, taikymo laikotarpio pratęsimas turėtų įsigalioti 2021 m. liepos 1 d.;

               (14)šis sprendimas neturi įtakos galimam Sutarties 107 ir 108 straipsnių taikymui,

               PRIĖMĖ ŠĮ SPRENDIMĄ:

               1 straipsnis

               1. Nukrypstant nuo Sutarties 28, 30 ir 110 straipsnių, Prancūzijai leidžiama iki 2027 m. gruodžio 31 d. I priede pateikto sąrašo produktams, kurie Gvadelupoje, Prancūzijos Gvianoje, Martinikoje, Majote ir Reunjone – atokiausiuose regionuose, kaip apibrėžta Sutarties 349 straipsnyje, – gaminami vietoje, netaikyti doko mokesčio arba taikyti šį mokestį sumažintą. Toks mokesčio netaikymas arba sumažinimas turi atitikti atitinkamų atokiausių regionų ekonominės ir socialinės plėtros strategiją, atsižvelgiant į Sąjungos teisės pagrindus, ir padėti skatinti vietos veiklą netrikdant prekybos sąlygų taip, kad tai prieštarautų bendrajam interesui.

               2. Atsižvelgiant į panašiems produktams, kurie gaminami ne atitinkamuose atokiausiuose regionuose, taikomą apmokestinimo tarifą, dėl 1 dalyje nurodytų mokesčio netaikymo arba sumažinimo susidaręs tarifo skirtumas negali būti didesnis kaip:

               a) 20 procentinių punktų I priedo a dalyje išvardytiems produktams,

               b) 30 procentinių punktų I priedo b dalyje išvardytiems produktams.

               Prancūzija įsipareigoja užtikrinti, kad I priede išvardytiems produktams netaikomas mokestis arba taikomas sumažintas mokesčio tarifas neviršytų įrodytų papildomų sąnaudų ir procentinio dydžio, kuris tikrai būtinas siekiant tęsti, skatinti ir plėtoti vietos ekonominę veiklą.

               3. Prancūzija netaiko mokesčio ekonominės veiklos vykdytojams, kurių metinė apyvarta yra ne mažesnė negu 550 000 eurų, arba jiems nustato mažesnį mokesčio tarifą, kaip nurodyta 1 ir 2 dalyse. Ekonominės veiklos vykdytojams, kurių metinė apyvarta yra mažesnė už tą ribą, doko mokestis netaikomas.

               2 straipsnis

               1 straipsnio 1 dalyje nurodyti produktai atrinkti nustačius papildomų gamybos sąnaudų, dėl kurių padidėja vietos produktų grynoji kaina, palyginti su kitur pagamintais produktais, ir nukenčia vietoje gaminamų produktų konkurencingumas, buvimą.

               Jeigu:

               (a)vietos gamybai tenkanti rinkos dalis yra mažesnė nei 5 proc.

               (b)arba jai tenkanti rinkos dalis viršija 90 proc.,

               buvo paprašyta pateikti papildomų patvirtinamųjų dokumentų, kad būtų galima įrodyti visas toliau išvardytas aplinkybes arba jų dalį:

               (1)imlią darbo jėgai gamybą;

               (2)pradedamą naują gamybą arba produktų asortimento išplėtimą, siekiant įvairinti įmonės gamybą;

               (3)vietos plėtrai strategiškai svarbią gamybą;

               (4)novatorišką arba didelės pridėtinės vertės gamybą;

               (5)gamybą, kurią vykdant dėl tiekimo iš išorės sutrikimų galėtų kilti pavojus vietos ekonomikai arba gyventojams;

               (6)gamybą, kurią dėl atokiausių regionų rinkų mažumo galima vykdyti tik užimant dominuojančią padėtį rinkoje;

               (7)medicinos reikmenų ir asmeninių apsaugos priemonių, reikalingų sveikatos krizėms įveikti, gamybą.

               3 straipsnis

               Produktams, kuriems taikoma speciali tiekimo tvarka pagal Reglamento (ES) Nr. 228/2013 III skyrių, Prancūzijos institucijos taiko tą pačią apmokestinimo tvarką, kaip ir vietoje gaminamiems produktams.

               4 straipsnis

               Prancūzija ne vėliau kaip 2025 m. rugsėjo 30 d. Komisijai pateikia stebėsenos ataskaitą, kad ji galėtų įvertinti, ar tebetenkinamos 1 straipsnyje nurodytos apmokestinimo tvarkos taikymą pateisinančios sąlygos. Stebėsenos ataskaitoje pateikiama II priede nurodyta informacija.

               5 straipsnis

               Sprendimo Nr. 940/2014/ES 1 straipsnio 1 dalyje data „2021 m. birželio 30 d.“ pakeičiama data „2021 m. gruodžio 31 d.“.

               6 straipsnis

               Šis sprendimas taikomas nuo 2022 m. sausio 1 d., išskyrus 5 straipsnį, kuris taikomas nuo 2021 m. liepos 1 d.

               7 straipsnis

               Šis sprendimas skirtas Prancūzijos Respublikai.

               Priimta Briuselyje

                     Tarybos vardu

                     Pirmininkas

                     (1)

                        2014 m. gruodžio 17 d. Sprendimas Nr. 940/2014/ES dėl doko mokesčio taikymo Prancūzijos atokiausiuose regionuose tvarkos (OL L 367, 2014 12 23, p. 1).

                     (2)

                        2020 m. lapkričio 16 d. Tarybos sprendimas (ES) 2020/1793, kuriuo keičiamas Tarybos sprendimo Nr. 940/2014/ES dėl doko mokesčio taikymo Prancūzijos atokiausiuose regionuose tvarkos taikymo laikotarpis (OL L 402, 2020 12 1, p. 21–22).

                     (3)

                        Apskaičiuota, kad įmonių, kurių apyvarta siekia 300 000–550 000 eurų, apmokestinimo pajamos 2019 m. sudarė tik 1,22 mln. eurų, t. y. beveik 0,1 proc. visų iš doko mokesčio surinktų pajamų (1,2 mlrd. eurų).

                     (4)

                        Atitinkamų ekonominės veiklos vykdytojų yra 222.

                     (5)

                        COM(2017) 623 final.

                     (6)

                        2013 m. kovo 13 d. Europos Parlamento ir Tarybos reglamentas (ES) Nr. 228/2013.

                     (7)

                        2014 m. gegužės 15 d. Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo.

                     (8)

                        2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos.

                     (9)

                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Bendrosios rinkos tobulinimas: daugiau galimybių piliečiams ir įmonėms“ (COM(2015) 550 final), p. 4.

                     (10)

                        2020 m. atnaujinant papildomų sąnaudų apskaičiavimą nustatyta labai nedaug (0,6 proc. reikalavimus atitinkančių produktų) kompensacijos permokos (vidutiniškai mažesnės nei 3 procentiniais punktais) atvejų.

                     (11)

                        Į ataskaitą turėtų būti įtraukti 2019 m. duomenys, kurie bus laikomi atskaitos tašku ir sudarys Komisijai sąlygas išnagrinėti tvarkos taikymo poveikį po 2021 m. Ataskaitoje, kiek tai įmanoma, turėtų būti pateikti naujausi duomenys iki 2024 m. imtinai.

                     (12)

                        OL C , , p. .

                     (13)

                        2014 m. gruodžio 17 d. Tarybos sprendimas Nr. 940/2014/ES dėl doko mokesčio taikymo Prancūzijos atokiausiuose regionuose tvarkos (OL L 367, 2014 12 23, p. 1).

                     (14)

                        2013 m. kovo 13 d. Europos Parlamento ir Tarybos reglamentas (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams ir panaikinamas Tarybos reglamentas (EB) Nr. 247/2006 (OL L 78, 2013 3 20, p. 23).

    ---documentbreak---

               EUROPOS KOMISIJA
            Briuselis, 2021 03 03
            COM(2021) 95 final
            PRIEDAI
            prie
            Pasiūlymo dėl Tarybos sprendimo
            dėl doko mokesčio taikymo Prancūzijos atokiausiuose regionuose tvarkos, kuriuo iš dalies keičiamas Sprendimas Nr. 940/2014/ES
            {SWD(2021) 44 final}

               I PRIEDAS

               1 straipsnyje nurodytų produktų, kuriems gali būti taikomas skirtingas doko mokesčio tarifas, sąrašas

               (a)1 straipsnio 2 dalies a punkte nurodytų produktų sąrašas pagal Bendrojo muitų tarifo nomenklatūros klasifikaciją
                  1

               (1)Gvadelupos atokiausias regionas

               0105 11, 0201, 0203, 0207, 0208, 0210 12 19, 0302, 0304, 0305 49 80, 0306, 0307 91, 0307 99, 0403 (išskyrus 0403 10), 0407, 0408, 0409, 0702, 0704, 0705 19, 0706 10 00 10, 0707 00 05, 0709 60 10, 0709 60 99, 0709 99 90, 0713, 0714, 0804 30 00, 0805 50 90, 0807 11, 0807 19, 0904 22 00, 0910 91, 1106, 1601, 1602, 1604 20, 1806 31, 1806 32 10, 1806 32 90, 1806 90 31, 1806 90 60, 1901 20, 1902 11, 1902 19, 2103 30 90, 2103 90 30, 2103 90 90, 2105, 2106, 2201 10 90, 2201 90, 2202 91, 2202 99, 2207 10, 2207 20 00, 2208 40, 2209 00 91, 2309 90 (išskyrus 2309 90 96 39, 2309 90 41 89
                  2
               , 2309 90 512, 2309 90 96 39 ir 2309 90 96 952), 2505, 2517 10, 2523 29, 2712 10 90, 2804, 2806, 2811, 2814, 2828, 2833, 2834, 2836, 2853 00 10, 3101, 3102, 3103, 3104, 3105, 3208, 3209, 3303 00 90, 3304 99 00, 3305 10, 3401, 3402, 3406, 3808, 3820 00 00, 3917 (išskyrus 3917 10 10), 3919, 3920, 3923, 3925 30, 3926 90, 4407 11, 4407 21–4407 29, 4407 99, 4418 10, 4418 20, 4418 90, 4818, 4819 10 00, 4821 10, 4821 90, 4910, 4911 10, 6303 12, 6306 12, 6306 19, 6306 30, 6307 90 98, 6810 (išskyrus 6810 11 10), 7003 12 99, 7003 19 90, 7003 20, 7213 10, 7213 91 10, 7214 20, 7214 99 10, 7308 90 59, 7308 90 98, 7310 10, 7314 (išskyrus 7314 12), 7610 10, 7610 90 90, 7616 99 90, 8419 19, 8903 99 10, 8907 90 00, 9001 50, 9004 10 10, 9004 90 10, 9004 90 90, 9403 70 00, 9404 10, 9404 21, 9406 00 20, 9506 99 90.

               (2)Prancūzijos Gvianos atokiausias regionas

               0105 11, 0201, 0203, 0204, 0206 10 95, 0206 10 98, 0206 30, 0206 80 99, 0207 11, 0207 12, 0207 13, 0207 41, 0207 43, 0209 10 90, 0209 90, 0210 11, 0210 12, 0210 19, 0210 99, 0302, 0303 59, 0303 89, 0304, 0305 31 00, 0305 39 90, 0305 44 90, 0305 49 80, 0305 52 00, 0305 53 90, 0305 54 90, 0305 59 85, 0305 64 00, 0305 69 80, 0306 17, 0406, 0408 99, 0702, 0704 90 10, 0709 60, 0805, 0807, 0810 90 75, 0901 (išskyrus 0901 10), 0904 11, 0904 12, 1106 20 90, 1601, 1602, 1604, 1605, 1806 31, 1806 32, 1806 90, 1905, 2005 99 80, 2008 99 (išskyrus 2008 99 47 90, 2008 99 48 19, 2008 99 48 99 ir 2008 99 49 80), 2103, 2105, 2106 90 98, 2201, 2202, 2208 40, 2209 00 91, 2309 90 (išskyrus 2309 90 31 30, 2309 90 31 80, 2309 90 35, 2309 90 41 89, 2309 90 43, 2309 90 51, 2309 90 96 31, 2309 90 96 39, 2309 90 96 91 ir 2309 90 96 95), 2505 10, 2517 10, 2523 29 00, 2828 90, 3204 17 00, 3208 20 90, 3208 90, 3209 10, 3402, 3809 91, 3824 50, 3919, 3920 51, 3923 (išskyrus 3923 10, 3923 40 ir 3923 90), 3925, 3926 90, 4818, 4821 10, 4909, 4910, 4911, 6109, 6111 20 90, 6201 19 00, 6110 30 91, 6111 20 90, 6201 19 00, 6205, 6204 42 00, 6206, 6302 91 00, 6303 12, 6303 19, 6306 12, 6306 19, 6307 90 98, 6505 00 30, 6802 23, 6802 29, 6802 93, 6802 99, 6810, 6912 00, 7006 00 90, 7009, 7210, 7214 20, 7308 30, 7308 90, 7314, 7604, 7610 10, 7610 90, 7616 99, 7907, 8211, 8421 21 00 90, 8537 10, 9001 50, 9004 90, 9021 21, 9021 29, 9404 21, 9405 40, 9405 60.

               (3)Martinikos atokiausias regionas

               0105 11, 0105 12, 0105 15, 0201, 0203, 0207, 0208 10, 0210 11, 0210 12, 0210 19, 0210 20, 0210 99 49, 0302, 0303, 0304, 0305, 0306, 0307, 0403 (išskyrus 0403 10), 0406 10, 0406 90 50, 0407, 0408, 0409, 0601, 0602, 0603, 0604, 0702, 0704 90, 0705, 0706, 0707, 0709 30 00, 0709 40 00, 0709 51 00, 0709 60, 0709 93 90, 0709 99, 0710, 0714, 0801 11, 0801 13–0801 18, 0803, 0804 30, 0804 40 00, 0804 50, 0805, 0807, 0809 10, 0809 40, 0810 30, 0810 90, 0813, 0910 91, 1106 20, 1601, 1602, 1604 20, 1605 10, 1605 21, 1702, 1704 90 61, 1704 90 65, 1704 90 71, 1806, 1902, 1904 10, 1904 20, 2005 99, 2103 30, 2103 90, 2104 10, 2105, 2106, 2201, 2202 10, 2202 91, 2202 99, 2208 40, 2309 (išskyrus 2309 90 96), 2505, 2517 10, 2523 21, 2523 29, 2710, 2711, 2804, 2806, 2811, 2814, 2828 10, 2828 90, 2836, 2853 90 10, 2903, 2907, 3101, 3102, 3103, 3104, 3105, 3204, 3205, 3206, 3207, 3208, 3209, 3303, 3305, 3401, 3402, 3406, 3808, 3820, 3824, 3907 61 00, 3919, 3920, 3921 11, 3921 19, 3923 10 90, 3923 21, 3923 29, 3923 30, 3924, 3926, 4012 11, 4012 12, 4012 19, 4401, 4407 21–4407 29, 4408, 4409, 4415 20, 4418 10, 4418 20, 4418 90, 4421 90, 4811, 4818 10, 4818 20, 4818 30, 4818 90, 4819, 4820, 4821, 4823, 4902, 4909, 4910, 4911 10, 6103, 6104, 6105, 6109 10, 6109 90 20, 6109 90 90, 6203, 6204, 6205, 6207, 6208, 6306 12, 6306 19, 6306 30, 6805, 6810, 6902, 6904 10, 7003 12, 7003 19, 7113–7117, 7213, 7214, 7217, 7225, 7308, 7314, 7610, 7616 91, 7616 99, 8418 69 00, 8419 19 00, 8708 99 97, 8716 40 00, 8901 90 10, 8902, 8903 99, 8907 90 00, 9004 10 10, 9004 90 10, 9004 90 90, 9021 21, 9021 29, 9403, 9404 10, 9404 21, 9405 60, 9406, 9506 99 90.

               (4)Majoto atokiausias regionas

               0105 11, 0105 12, 0105 15, 0201, 0204, 0206, 0207, 0302, 0303, 0304, 0305, 0407, 0702, 0704 90 90, 0705 19, 0707 00 05, 0709 30, 0709 60, 0709 93 10, 0709 99 10, 0714, 0801 11, 0801 12, 0801 19, 0803, 0804 30, 0805 10, 0905, 1513 11, 1513 19, 1806, 2106 90 92, 2201, 2309 90 (išskyrus 2309 90 96), 3301 29 11, 3301 29 31, 3917, 3923 90 00, 3924 90 00, 3925 10 00, 3926 90 92, 3926 90 97, 4401, 4403, 4407, 4409, 4418, 4820, 4821, 4902, 4909, 4910, 4911, 6904 10 00, 7003, 7005, 7210, 7216 61 90, 7216 91 10, 7308 30, 7308 90 98, 7312, 7314, 7326 90 98, 7606, 7610 10, 8301 40 90, 8310, 8421 21 00, 8716 80 00, 9021 10 10, 9406 00 31, 9406 00 38.

               (5)Reunjono atokiausias regionas

               0105 11, 0105 12, 0105 13, 0105 15, 0207, 0208 10, 0208 90 30, 0208 90 98, 0209, 0301, 0302, 0303, 0304, 0305, 0306 11, 0306 31, 0306 91, 0307 59, 0403, 0405 (išskyrus 0405 10), 0406 10, 0406 90 91, 0407, 0408, 0409, 0601, 0602, 0603, 0604 90 91, 0604 90 99, 0703 10 19, 0703 20 00, 0709 60, 0710, 0711 90 10, 0801, 0803, 0804, 0805, 0806, 0807, 0808, 0809, 0810, 0811, 0812, 0813, 0901 21, 0901 22, 0904, 0909 31, 0910 11, 0910 12, 0910 30, 0910 91 10, 0910 91 90, 0910 99 99, 1101 00 15, 1106 20, 1108 14, 1302 19, 1516 20, 1601, 1602, 1604 14, 1604 19, 1604 20, 1605, 1702, 1704, 1806, 1901, 1902, 1903, 1904, 1905, 2001, 2002 90 11, 2004 10 10, 2004 10 91, 2004 90 50, 2004 90 98, 2005 10, 2005 20, 2005 40, 2005 59, 2005 99 10, 2005 99 30, 2005 99 50, 2006, 2007 (išskyrus 2007 99 97 10), 2008 (išskyrus 2008 19 19 80, 2008 30 55 90, 2008 40 51 90, 2008 40 59 90, 2008 50 61 90, 2008 60 50 90, 2008 70 61 90, 2008 80 50 90, 2008 97 59 90, 2008 99 49 80 ir 2008 99 99 90), 2102 30 00, 2103 20, 2103 90, 2104, 2105, 2106 90, 2201, 2208 40, 2309 10, 2309 90 (išskyrus 2309 90 35 ir 2309 90 96 95), 2501 00 91, 2710 19 81, 2710 19 83, 2710 19 87, 2710 19 91, 2710 19 99, 2710 19 94 à 2710 19 99, 2834 29 80, 3102 10 90, 3210, 3211, 3212, 3301 12, 3301 13, 3301 24, 3301 29, 3301 30, 3401 11, 3402, 3808 92, 3808 99, 3809, 3811 90, 3814, 3820, 3824, 3917, 3920 (išskyrus 3920 10), 3921 11, 3921 13, 3921 90 60, 3921 90 90, 3923 (išskyrus 3923 21), 3925 10, 3925 20, 3925 30, 3925 90 80, 3926 90, 4009, 4010, 4012, 4016, 440711, 440712, 4407 19, 4409 10, 4409 21, 4409 29, 4415 20, 4418, 4421, 4811, 4818 10, 4818 20 10, 4818 20 91, 4818 20 99, 4818 90 10, 4818 90 90, 4819 10, 4820, 4821, 4823 70, 4823 90, 4909, 4910, 4911 10, 4911 91, 4911 99, 6303 92 90, 6306, 6801, 6811 89, 7007 29, 7009 (išskyrus 7009 10), 7216 61 10, 7306 30 80, 7306 61 92, 7307 99 80, 7308 (išskyrus 7308 90), 7309, 7310 21 91, 7310 21 99, 7312 90, 7314, 7326, 7606, 7608, 7610, 7616 91, 7616 99 90, 8310, 8418 50, 8418 69, 8418 91, 8418 99, 8419 19, 8419 90 85, 8421 21–8421 29, 8511 40 00, 8511 50 00, 8511 90 00, 8537, 8707, 8708, 8902, 8903 99, 9001, 9004 10 10, 9004 90 10, 9004 90 90, 9021 21 90, 9021 29, 9401 (išskyrus 9401 10 ir 9401 20), 9403, 9404 10, 9405, 9406, 9506 21, 9506 29, 9506 99 90, 9619.

               (b)1 straipsnio 2 dalies b punkte nurodytų produktų sąrašas pagal Bendrojo muitų tarifo nomenklatūros klasifikaciją

               (1)Gvadelupos atokiausias regionas

               0403 10, 0901 21, 0901 22, 1006 30, 1006 40, 1101, 1701, 1905, 2007, 2009 (išskyrus 2009 11 91 90, 2009 11 99 98, 2009 19 98 99, 2009 49 19 90, 2009 49 30 91, 2009 49 99 90, 2009 61 10 00, 2009 71 99 90, 2009 79 19 90, 2009 79 98 20, 2009 89 19 90, 2009 89 69 90, 2009 89 73 13, 2009 89 73 99, 2009 89 79 99, 2009 89 96 90, 2009 89 97 29, 2009 89 97 99, 2009 89 99 99, 2009 90 29 80, 2009 90 49 00, 2009 90 51 80, 2009 90 59 39, 2009 90 59 90 ir 2009 90 97 00), 2202 10 00, 2202 99 19, 2203, 2208 70
                  3
               , 2208 903, 3925 10 00, 7009 91, 7009 92, 8421 21 00.

               (2)Prancūzijos Gvianos atokiausias regionas

               0403, 1702, 2007 (išskyrus 2007 99 33 25 ir 2007 99 35 25), 2009 (išskyrus 2009 11 99 98, 2009 31 19 99, 2009 39 39 19, 2009 39 39 99, 2009 49 30 91, 2009 49 30 99, 2009 89 97 99, 2009 49 99 90, 2009 81 99 90, 2009 89 36 90, 2009 89 97 99, 2009 90 29 80, 2009 90 59 90, 2009 90 97 00 ir 2009 90 98 80), 2203, 2208 703, 4401 12 00, 4403 49, 4407 29, 4407 99 96, 4409 29 91, 4409 29 99, 4418 10, 4418 20, 4418 40, 4418 50, 4418 60, 4418 90, 4418 99, 4420 10, 9406 10 00, 9406 90 10, 9406 90 38.

               (3)Martinikos atokiausias regionas

               0403 10, 0901 21, 0901 22, 1006 30, 1006 40, 1101 00 11, 1101 00 15, 1701, 1901, 1905, 2006 00 10, 2006 00 35, 2006 00 91, 2007 (išskyrus 2007 10 99 15, 2007 99 33 15 ir 2007 99 39 29), 2008 (išskyrus 2008 20 51, 2008 50 61 90, 2008 60 50 10, 2008 80 50 90, 2008 93 93 90, 2008 97 51 90, 2008 97 59 90, 2008 99 48 94, 2008 99 48 99, 2008 99 49 80 ir 2008 99 99 90), 2009 (išskyrus 2009 11 99 96, 2009 11 99 98, 2009 19 98 99, 2009 29 99 90, 2009 39 39 19, 2009 39 39 99, 2009 49 30 91, 2009 49 30 99, 2009 49 91 90, 2009 69 51 10, 2009 79 11 91, 2009 79 11 99, 2009 89 97 99
                  4
               , 2009 89 99 994 ir 2009 90 59 904), 2203, 2204 21, 2205, 2208 703, 2208 903, 2309 90 96 (išskyrus 2309 90 96 39), 3917, 3925, 7009 91, 7009 92, 7212 30, 8421 21 00.

               (4)Majoto atokiausias regionas

               0401, 0403, 0406, 2105, 2202, 3208, 3209, 3210, 3214 10 90, 3401, 3402, 9403 20 80, 9403 30, 9403 40, 9403 50, 9403 60, 9404 29 90.

               (5)Reunjono atokiausias regionas

               0905 10, 1512 19, 1514 19 90, 1701, 2002 10, 2005 51 00, 2005 99 80, 2009 (išskyrus 2009 11 99 96, 2009 19 98 99, 2009 29 99 90, 2009 39 31 19, 2009 69 19 10, 2009 69 51 10, 2009 79 19 90, 2009 79 30 90, 2009 79 98 20, 2009 89 69 90
                  54, 2009 89 73 91, 2009 89 73 99, 2009 89 97 994, 2009 89 99 96, 2009 89 99 994, 2009 90 51 804 ir 2009 90 594), 2202 10, 2202 99 19, 2203, 2204 21 79, 2204 21 80, 2204 21 83, 2204 21 84, 2204 29 83, 2204 29 84, 2206 00 59, 2206 00 89, 2208 70
                  63, 2208 903, 2402 20, 3208, 3209, 3214 10 90, 3920 10, 3923 21, 4819 20 00, 7113, 7114, 7115, 7117, 7308 90, 9404 21 10, 9404 21 90, 9404 29 10, 9404 29 90.

               II PRIEDAS

               Informacija, kurią reikia pateikti 4 straipsnyje nurodytoje stebėsenos ataskaitoje

               1.Apskaičiuotos papildomos gamybos sąnaudos. Prancūzijos institucijos siunčia Komisijai apibendrinamąją ataskaitą, kurioje pateikia reikiamus duomenis, kad būtų galima nustatyti, ar yra papildomų sąnaudų, dėl kurių padidėja vietos gamybos grynoji kaina, palyginti su kitur pagamintais produktais. Apibendrinamojoje ataskaitoje pateikiama bent ši informacija, jeigu tokios informacijos yra: gamybos sąnaudos, sąnaudos, susijusios su sandėliavimu (perteklinių atsargų kaupimas ir ilgesnis rotacijos laikotarpis), sąnaudos, susijusios su pernelyg dideliais įrenginiais, papildomos sąnaudos, susijusios su žmogiškaisiais ištekliais ir finansavimu. Šie duomenys turi būti pateikti bent apie kiekvieną Suderintos sistemos pozicijų produktų kategoriją, nurodant pirmuosius keturis Kombinuotosios nomenklatūros skaitmenis.

               Šioje ataskaitoje taip pat pateikiami produktų aprašymai, susiję su papildomomis sąnaudomis, kurias Prancūzija ir toliau periodiškai patiria.

               2.Kitos subsidijos. Prancūzijos institucijos pateikia Komisijai visų kitų pagalbos ir paramos priemonių, skirtų papildomoms gamybos sąnaudoms, kurias patiria ekonominės veiklos vykdytojai ir kurios susijusios su Martinikos, Gvadelupos, Prancūzijos Gvianos, Majoto ir Reunjono atokiausių regionų pobūdžiu, kompensuoti, sąrašą.

               3.Poveikis savivaldybių biudžetui. Prancūzijos institucijos pildo 1 lentelę pateikdamos apskaičiuotą bendrą mokesčių, surinktų ir nesurinktų taikant skirtingą doko mokesčio tarifą, sumą (eurais).

               1 lentelė

                        Metai*

                        2019

                        2020

                        2021

                        2022

                        2023

                        2024

                        Pastabos**

                        Nesurinkti mokesčiai1

                        Mokestinės pajamos (importas)2

                        Mokestinės pajamos (vietos gamyba)3

               Lentelės pastabos

               (1)Nesurinkti mokesčiai – visa dėl vietos gamybai taikomo skirtingo mokesčio tarifo (mokesčio sumažinimo arba netaikymo) nesurinktų mokesčių suma (eurais). Kiekvieno produkto lygmeniu jie apskaičiuojami parduotų vietos produktų (neskaičiuojant eksporto) vertę padauginant iš taikomo skirtingo mokesčio tarifo. Tada, susumavus kiekvieno produkto įverčius, apskaičiuojamas rodiklis.

               (2)Mokestinės pajamos (importas) – visa už produktų importą surinkto doko mokesčio suma (eurais).

               (3)Mokestinės pajamos (vietos gamyba) – visa apmokestinant vietos gamybą surinkto doko mokesčio suma (eurais).

               (*)
                     Informacijos apie kai kuriuos metus gali nebūti.

               (**)
                     Jeigu aktualu, pateikite pastabų ir paaiškinimų.

               4.Poveikis bendriems ekonominės veiklos rezultatams. Prancūzijos institucijos pildo 2 lentelę, apie kiekvieną regioną pateikdamos duomenis, iš kurių matyti skirtingo mokesčio tarifo taikymo poveikis socialinei ir ekonominei tų regionų plėtrai. Lentelėje pateiktini rodikliai susiję su sektorių, kuriems taikomas skirtingas mokesčio tarifas, veiklos rezultatais, palyginti su bendrais šių atokiausių regionų ekonomikos veiklos rezultatais. Jei kai kurių rodiklių nėra, reikia pateikti kitokių duomenų apie poveikį bendriems šių regionų ekonominės veiklos rezultatams.

               2 lentelė

                        Metai*

                        2019

                        2020

                        2021

                        2022

                        2023

                        2024

                        Pastabos**

                        Regiono bendroji pridėtinė vertė

                        -Sektoriuose, kuriems taikomas skirtingas mokesčio tarifas1

                        Bendras regiono užimtumas

                        -Sektoriuose, kuriems taikomas skirtingas mokesčio tarifas1

                        Veikiančių įmonių skaičius

                        -Sektoriuose, kuriems taikomas skirtingas mokesčio tarifas1

                        Kainų lygio indeksas – žemyninė Prancūzija

                        Kainų lygio indeksas – atokiausi regionai

               Lentelės pastabos.

               (1)Sektoriai, kuriems taikomas skirtingas mokesčio tarifas – ekonomikos sektoriai (NACE apibrėžtis arba pan.), kuriuose gamybai daugiausia (pagal gamybos apimtį) taikomas skirtingas mokesčio tarifas.

               (*)
                     Informacijos apie kai kuriuos metus gali nebūti.

               (**)
                     Jeigu aktualu, pateikite pastabų ir paaiškinimų.

               5.Tvarkos specifikacijos. Prancūzijos institucijos pildo 3 ir 4 lenteles, nurodydamos kiekvieno regiono (Martinikos, Gvadelupos, Prancūzijos Gvianos, Majoto ir Reunjono) kiekvieną produktą (priklausomai nuo konkretaus atvejo: keturių skaitmenų SS kodai, šešių skaitmenų SS kodai, aštuonių skaitmenų KN kodai arba dešimties skaitmenų TARIC kodai) kiekvienais metais (nuo 2019 iki 2024 m.). Sąraše nurodomi tik tie produktai, kuriems taikomas skirtingas mokesčio tarifas.

               3 lentelė. Produktų ir taikomų tarifų nustatymas

                        Produktas, kuriam taikomas skirtingas mokesčio tarifas, pagal muitinės nomenklatūros kodą (4, 6, 8 arba 10 skaitmenų)

                        Metai

                        Doko mokesčio išorinis tarifas1

                        Doko mokesčio vidinis tarifas2

                        Taikomas mokesčio tarifo skirtumas3

                        Pastabos*

                        2019

                        2020

                        2021

                        2022

                        2023

               Lentelės pastabos.

               (1)Doko mokesčio išorinis tarifas – importuojamiems produktams taikomas doko mokesčio tarifas.

               (2)Doko mokesčio vidinis tarifas – vietos gamybai taikomas doko mokesčio tarifas.

               (3)Taikomas mokesčio tarifų skirtumas – doko mokesčio vidinio ir išorinio tarifo skirtumas.

               (*)
                     Jeigu aktualu, pateikite pastabų ir paaiškinimų.

               4 lentelė. Produktų, kuriems taikomas skirtingas mokesčio tarifas, rinkos dalis

                        Produktas, kuriam taikomas skirtingas mokesčio tarifas, pagal KN kodą (4, 6, 8 arba 10 skaitmenų)*

                        Metai

                        Apimtis1

                        Suma (eurais)2

                        Pastabos**

                        Vietos gamyba

                        Vienetas

                        Importas

                        Rinkos dalis*

                        Vietos gamyba

                        Importas

                        Rinkos dalis*

                        2019

                        2020

                        2021

                        2022

                        2023

               Lentelės pastabos.

               (*)
                     Kad būtų galima palyginti duomenis, pirma skiltis turėtų būti identiška ankstesnės lentelės pirmai skilčiai.

               (1)Apimtis – skiltyje „vienetas“ nurodykite matavimo vienetus (tonas, hektolitrus, vienetus ir pan.).

               (2)Suma – importo atveju sutampa su apmokestinamąja verte.

               (*)
                     Rinkos dalis – rinkos dalis apskaičiuojama atimant vietos produktų eksportą.

               (**)
                     Jeigu aktualu, pateikite pastabų ir paaiškinimų.

               6.Pažeidimai. Prancūzijos institucijos pateikia informaciją apie visus tyrimus, susijusius su administraciniais pažeidimais, ypač mokestiniu sukčiavimu arba kontrabanda, padarytais taikant skirtingo doko mokesčio tarifo tvarką. Be to, jos pateikia išsamią informaciją, įskaitant bent informaciją apie atliekamų tyrimų pobūdį, vertę ir laikotarpį.

               7.Skundai. Prancūzijos institucijos pateikia informaciją apie vietos, regiono arba nacionalinėms institucijoms pateiktus skundus dėl skirtingo doko mokesčio tarifo taikymo tvarkos (gautus ir iš pagalbos gavėjų, ir iš pagalbos negaunančių asmenų).

                     (1)

                        1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 256, 1987 9 7, p. 1).

                     (2)

                        Išskyrus neekologiškus produktus.

                     (3)

                        Tik iš romo pagaminti produktai, priskiriami 2208 40 pozicijai.

                     (4)

                        Kai produkto Brikso vertė yra didesnė kaip 20.

                     (5)
                  4
                        Kai produkto Brikso vertė yra didesnė kaip 20.

                     (6)
                  3
                        Tik iš romo pagaminti produktai, priskiriami 2208 40 pozicijai.


               EUROPOS KOMISIJA
            Briuselis, 2021 03 10
            COM(2021) 112 final
            2021/0057(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjunga turi laikytis Tarptautinėje atogrąžų medienos taryboje, dėl 2006 m. Tarptautinio susitarimo dėl atogrąžų medienos pratęsimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl Tarybos sprendimo, kuriuo nustatoma pozicija, kurios Europos Sąjunga turi laikytis Tarptautinėje atogrąžų medienos taryboje (toliau – ITTC), dėl siūlomo 2006 m. Tarptautinio susitarimo dėl atogrąžų medienos (toliau – 2006 m. ITTA arba Susitarimas) pratęsimo.

               2.Pasiūlymo aplinkybės

               2.1.2006 m. Tarptautinis susitarimas dėl atogrąžų medienos

               2006 m. ITTA siekiama skatinti tarptautinės prekybos atogrąžų mediena iš tvariai valdomų ir teisėtai kertamų miškų plėtimą ir įvairinimą bei skatinti tvarų miškų, iš kurių gaunama atogrąžų mediena, valdymą. Europos Sąjunga yra 2006 m. ITTA šalis
                  1
               .

               2006 m. ITTA pakeitė 1994 m. ITTA; pirmasis ITTA buvo priimtas 1983 m. (1983 m. ITTA).

               2006 m. ITTA (priimtas 2006 m.) įsigaliojo 2011 m. gruodžio 7 d. dešimties metų laikotarpiui. Todėl jis nustos galioti 2021 m. gruodžio 6 d., nebent ITTC atskiru balsavimu pagal 2006 m. ITTA 44 straipsnio 1 dalį nuspręstų jį pratęsti, susitarti dėl jo iš naujo arba jį nutraukti. Pagal 44 straipsnio 2 dalį 2006 m. ITTA gali būti pratęstas pirminiam penkerių metų ir papildomam trejų metų laikotarpiui.

               2.2.Tarptautinė atogrąžų medienos taryba

               Pagal 2006 m. ITTA 6 straipsnio 1 dalį ITTC yra aukščiausia Tarptautinės atogrąžų medienos organizacijos
                  2
                (toliau – ITTO) institucija. ITTO apima apie 80 proc. pasaulio atogrąžų miškų ir daugiau kaip 90 proc. prekybos mediena ir medienos produktais. ITTC sudaro visos ITTO narės. Yra dvi narystės ITTO kategorijos: gamintojai ir vartotojai. Pagal 44 straipsnio 1 dalį ITTC atskiru balsavimu gali nuspręsti 2006 m. ITTA pratęsti, susitarti dėl jo iš naujo arba jį nutraukti, o pagal 44 straipsnio 2 dalį Susitarimas gali būti pratęstas pirminiam penkerių metų ir papildomam trejų metų laikotarpiui. Pagal 12 straipsnio 1 dalį ITTC stengiasi visus sprendimus priimti ir visas rekomendacijas teikti bendru sutarimu. Nepasiekusi bendro sutarimo, ITTC sprendimą dėl 2006 m. ITTA priima atskiru balsavimu pagal 44 straipsnio 1 dalį. Pagal 2 straipsnio 8 punktą atskiras balsavimas – balsavimas, kuriame turi balsuoti ne mažiau kaip du trečdaliai dalyvaujančių ir balsuojančių narių gamintojų ir ne mažiau kaip 60 proc. dalyvaujančių ir balsuojančių narių vartotojų, balsus skaičiuojant atskirai, jei tuos balsus atidavė ne mažiau kaip pusė dalyvaujančių ir balsuojančių narių gamintojų ir ne mažiau kaip pusė dalyvaujančių ir balsuojančių narių vartotojų. Pagal 7 straipsnio a punktą ITTC taip pat gali priimti sprendimus nerengdama posėdžio.

               ITTC narės turi iš viso 2 000 balsų (gamintojos ir vartotojos turi po 1 000 balsų). Metiniai įnašai ir balsai šioms abiem grupėms paskirstomi po lygiai. Kiekvienoje grupėje atskirų narių mokesčiai ir balsai apskaičiuojami atsižvelgiant į prekybą atogrąžų mediena, o gamintojų atveju – į atogrąžų miškų plotą šalyje. Didžiausią apskaičiuotą įnašų į administracinį ITTO biudžetą dalį sumoka ES (Komisija moka visų valstybių narių vardu), ji turi daugiausia balsų (ir daugiausia narių vartotojų) ir atskiro balsavimo atveju galėtų turėti sprendimą blokuojančią mažumą.

               2.3.Numatomas 2006 m. ITTA pratęsimas

               ITTO patyrė didelių finansinių problemų buvusiai sekretoriato valdymo grupei netinkamai investavus lėšas – dėl to 2012–2015 m. buvo prarasta 18 mln. USD.

               ITTO yra dar tik pradiniame finansinio atsigavimo etape – organizacija stengiasi ištaisyti dėl nepakankamo finansavimo ir prasto valdymo projektams ir veiklai padarytą žalą ir pradėjo savo finansinės struktūros reformą. Bandomasis naujosios finansinės struktūros etapas tęsis iki 2022 m.

               Pratęsiant 2006 m. ITTA, ITTO ir jos narėms bus suteikta pakankamai laiko tęsti organizacijos finansinės struktūros reformavimo darbą, o ITTO – visiškai stabilizuoti finansinę padėtį ir nuspręsti, ar ateityje reikės 2006 m. ITTA peržiūrėti iš esmės.

               3.Pozicija, kurios turi būti laikomasi Sąjungos vardu

               Numatomas aktas yra pagal Sutarties dėl Europos Sąjungos veikimo (SESV) 218 straipsnio 9 dalį priimamas Tarybos sprendimas dėl pozicijos, kurios turi būti laikomasi Sąjungos vardu.

               Šio pasiūlymo tikslas – siekti, kad Taryba įgaliotų Komisiją Tarptautinėje atogrąžų medienos taryboje pritarti 2006 m. ITTA pratęsimui arba už jį balsuoti Sąjungos vardu.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               SESV 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               Aktas, kurį ITTC gali nuspręsti priimti, yra teisinę galią turintis aktas.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnis kartu su SESV 218 straipsnio 9 dalimi.

               2021/0057 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjunga turi laikytis Tarptautinėje atogrąžų medienos taryboje, dėl 2006 m. Tarptautinio susitarimo dėl atogrąžų medienos pratęsimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2006 m. Tarptautinis susitarimas dėl atogrąžų medienos (2006 m. ITTA) buvo Sąjungos sudarytas Tarybos sprendimu 2011/731/ES
                  4
                ir įsigaliojo 2011 m. gruodžio 7 d.;

               (2)pagal 2006 m. ITTA 44 straipsnio 1 dalį Susitarimas galios dešimt metų nuo jo įsigaliojimo dienos, t. y. iki 2021 m. gruodžio 6 d., nebent Tarptautinė atogrąžų medienos taryba pagal 12 straipsnį atliktu atskiru balsavimu nuspręstų jį pratęsti, susitarti dėl jo iš naujo arba jį nutraukti, remdamasi to straipsnio nuostatomis;

               (3)Tarptautinė atogrąžų medienos taryba, pagal 2006 m. ITTA 6 straipsnį aukščiausia Tarptautinės atogrąžų medienos organizacijos (ITTO) institucija, kurią sudaro visos ITTO narės, pagal 44 straipsnio 2 dalį gali nuspręsti pratęsti 2006 m. ITTA dviem laikotarpiams – pirminiam penkerių metų ir papildomam trejų metų laikotarpiui;

               (4)sprendimą dėl 2006 m. ITTA pratęsimo Tarptautinė atogrąžų medienos taryba priims arba 2021 m. lapkričio mėn. vyksiančioje 57-ojoje sesijoje, arba nustatyta tvarka jį priims tarp sesijų, nerengdama posėdžio;

               (5)2006 m. ITTA pratęsimas pradiniam penkerių metų laikotarpiui atitinka Europos Sąjungos interesus, nes ITTO yra dar tik pradiniame finansinio atsigavimo etape ir pradėjo savo finansinės struktūros reformą;

               (6)turėtų būti nustatyta Sąjungos pozicija Tarptautinėje atogrąžų medienos taryboje,

               PRIĖMĖ ŠĮ SPRENDIMĄ:

               1 straipsnis

               Europos Sąjungos pozicija Tarptautinėje atogrąžų medienos taryboje yra pritarti 2006 m. Tarptautinio susitarimo dėl atogrąžų medienos pratęsimui pradiniam penkerių metų laikotarpiui arba už jį balsuoti.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2007/648/EB: 2007 m. rugsėjo 26 d. Tarybos sprendimas dėl 2006 m. Tarptautinio susitarimo dėl atogrąžų medienos pasirašymo Europos bendrijos vardu ir laikino taikymo (OL L 262, 2007 10 9, p. 6–7).

                     (2)

                        ITTO įsteigta 1983 m. ITTA.

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        2011 m. lapkričio 8 d. Tarybos sprendimas 2011/731/ES dėl 2006 m. Tarptautinio susitarimo dėl atogrąžų medienos sudarymo Sąjungos vardu (OL L 294, 2011 11 12, p. 1).


               EUROPOS KOMISIJA
            Briuselis, 2021 03 11
            COM(2021) 116 final
            2021/0061(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos vidaus vandenų laivybos standartų rengimo komitete ir Centrinėje laivybos Reinu komisijoje, dėl suderintų upių informacijos paslaugų standartų priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi 2021 m. balandžio 15 d. Europos vidaus vandenų laivybos standartų rengimo komiteto (CESNI) posėdyje ir 2021 m. birželio 2 d. Centrinės laivybos Reinu komisijos (CCNR) plenarinėje sesijoje, dėl numatomo Europos upių informacijos paslaugų standarto (ES-RIS, 2021/1 versija) priėmimo.

               2.Pasiūlymo aplinkybės

               2.1.CCNR ir CESNI

               Centrinė laivybos Reinu Komisija (CCNR) yra tarptautinė organizacija, turinti reguliavimo kompetenciją vidaus vandenų laivybos Reinu klausimais. CCNR šalys yra keturios ES valstybės narės (Belgija, Prancūzija, Vokietija ir Nyderlandai) ir Šveicarija.

               Peržiūrėtoje 1868 m. spalio 17 d. Manheime pasirašytoje Konvencijoje dėl laivybos Reino upe nustatyta Reino upės naudojimą vidaus vandenų laivybai reglamentuojanti teisinė sistema ir CCNR kompetencijos sritys. Šiuo metu taikoma Konvencija yra 1963 m. lapkričio 20 d. priimtos ir 1967 m. balandžio 14 d. įsigaliojusios Konvencijos, kuria iš dalies keičiama peržiūrėta Konvencija dėl laivybos Reino upe, rezultatas. Plenariniai posėdžiai vyksta du kartus per metus. Juose dalyvauja CCNR valstybių narių atstovai. Plenariniuose posėdžiuose priimami CCNR sprendimai. Juose taip pat priimamos Centrinės komisijos rezoliucijos. Kiekviena valstybė turi po vieną balsą, o sprendimai priimami vienbalsiai. Šios rezoliucijos yra teisiškai privalomos. ES nėra CCNR narė.

               2015 m. CCNR priėmė rezoliuciją, kuria įsteigtas Europos vidaus vandenų laivybos standartų rengimo komitetas (pranc. Comité Européen pour l’élaboration de Standards dans le domaine de Navigation Intérieure, CESNI). Komiteto užduotis – tvirtinti įvairių sričių techninius standartus, visų pirma susijusius su laivais, informacinėmis technologijomis ir įgula, teikti vienodą tokių standartų ir atitinkamų procedūrų aiškinimą ir svarstyti saugios laivybos, aplinkos apsaugos ar kitus su laivyba susijusius klausimus.

               CESNI sudaro ekspertai, atstovaujantys CCNR valstybėms narėms, turinčioms balsavimo teisę (kiekviena valstybė turi po vieną balsą). ES nėra CESNI narė. Tačiau ji gali be balsavimo teisės dalyvauti CESNI veikloje kartu su tarptautinėmis organizacijomis, kurių misija apima CESNI veiklos sritis.

               2.2.Numatomas CESNI ir CCNR aktas

               2021 m. balandžio 15 d. posėdyje CESNI turi priimti pirmą Europos upių informacijos paslaugų standarto versiją (ES-RIS 2021/1 versija).

               2019–2020 m. CESNI ekspertai parengė ES-RIS 2021/1 projektą. Tai pirma CESNI parengta upių informacijos paslaugų standartų versija ir ja bus remiamasi peržiūrint ES-RIS ateityje. ES-RIS 2021/1 pateikiamos 2005 m. rugsėjo 7 d. Europos Parlamento ir Tarybos direktyva 2005/44/EB dėl suderintų upių informacijos paslaugų (UIP) Bendrijos vidaus vandens keliuose
                  1
                ir Komisijos pagal šios direktyvos 5 straipsnį priimtais įgyvendinimo aktais reglamentuojamų sričių techninės specifikacijos. Įgyvendinimo aktuose pateiktos techninės specifikacijos grindžiamos Direktyvos 2005/44 II priede išdėstytais techniniais principais ir jose atsižvelgiama į atitinkamų tarptautinių organizacijų (pvz., CCNR, UNECE) šioje srityje atliktą darbą. Šioje pirmoje ES-RIS versijoje techninių specifikacijų turinys nekeistas. Atitinkami standartai atkartojami ES-RIS dalyse ir prieduose, o ne tik darant nuorodą į UNECE paskelbtus dokumentus. Be to, į ES-RIS 2021/1 įtrauktas 2020 m. spalio 13 d. CESNI priimtas vidaus vandenų AIS taikomas bandymo standartas 2021/3.0, kuris yra Tarybos sprendimo (ES) 2020/1508
                  2
                dalykas.

               ES-RIS 2021/1 apima šiuos upių informacijos paslaugų techninius standartus:

               I dalis. Standartinės vidaus navigacijos elektroninių žemėlapių rodymo ir informacijos sistemos

               II dalis. Vidaus vandenų laivų buvimo vietos nustatymo ir sekimo standartas

               III dalis. Vidaus vandenų laivuose montuojamos AIS įrangos funkciniai ir eksploataciniai reikalavimai, bandymo metodai ir reikalaujami bandymo rezultatai (vidaus vandenų AIS taikomas bandymo standartas)

               IV dalis. Standartiniai vidaus vandenų laivų elektroniniai pranešimai

               V dalis. Standartiniai pranešimai kapitonams

               Atsižvelgiant į CESNI darbo grupių darbo rezultatus ES-RIS standartas bus reguliariai atnaujinamas. Reguliariai atnaujinti ES-RIS būtina siekiant:

               –išlaikyti aukštą vidaus vandenų laivybos saugos lygį;

               –neatsilikti nuo techninės pažangos;

               –užtikrinti suderinamumą su ES teisės aktų sistema ir tarptautiniais reikalavimais.

               2020 m. spalio 13 d. posėdyje CESNI komitetas nusprendė ES-RIS 2021/1 standartą priimti per 2021 m. balandžio 15 d. posėdį. Tikimasi, kad iki 2021 m. balandžio 15 d. posėdžio bus padaryta tik nereikšmingų standarto projekto pakeitimų. ES-RIS 2021/1 standartas bus paskelbtas tam skirtoje interneto svetainėje (cesni.eu). (Apsaugotą) prieigą prie minėtų standartų projektų turi visos ES valstybės narės.

               ES-RIS 2021/1 pateiktos techninės specifikacijos atitinka technines specifikacijas, kurios jau buvo priimtos pagal Direktyva 2005/44
                  3
                nustatytą teisinį pagrindą.

               CCNR priims rezoliuciją, kuria bus iš dalies pakeistos CCNR taisyklės, siekiant įtraukti nuorodą į ES-RIS 2021/1.

               Siekiant užtikrinti dviejų galiojančių suderintų upių informacijos paslaugų teisinių režimų (Reino ir ES) derėjimą, tikslinga suderinti atitinkamus standartus. Atitinkami ES teisės aktai jau galioja, o CCNR taisyklėse bus daroma nuoroda į ES-RIS 2021/1 nuo 2022 m. balandžio 25 d. Ši data sutampa su Komisijos įgyvendinimo reglamento (ES) 2019/1744, kuris yra paskutinis pagal Direktyvą 2005/44 įsigaliojęs įgyvendinimo aktas, taikymo pradžios data. Taip bus užtikrintas įgyvendinimo tvarkaraščio suderinimas.

               3.Pozicija, kurios turi būti laikomasi Sąjungos vardu

               Sąjungos pozicija reikalinga atsižvelgiant į tai, kad numatomų aktų dalykas priklauso išimtinei Sąjungos kompetencijai ir būtina užtikrinti, kad priimant sprendimus dėl suderintų upių informacijos paslaugų (UIP) standartų nustatymo būtų tinkamai atsižvelgiama į ES interesus. Pagal SESV 3 straipsnio 2 dalį Europos Sąjunga turi išimtinę išorės kompetenciją srityse, kurioms taikomi atitinkami standartai, nes jie gali daryti poveikį bendroms ES taisyklėms. Iš tiesų valstybės narės pagal Direktyvos 2005/44 4 straipsnį sukuria UIP laikydamosi Komisijos pagal šios direktyvos 5 straipsnį priimtuose įgyvendinimo aktuose nustatytų techninių specifikacijų. Atitinkamų standartų projektų turinį ketinama visiškai suderinti su standartais, kurie šiuo metu įtraukti į privalomas pagal Direktyvą 2005/44 priimtas ir į įgyvendinimo reglamentus (ES) 2018/2032, 2018/1973, 2019/838 ir 2019/1744 įtrauktas ES technines specifikacijas. Tie standartai yra susiję su suderintų upių informacijos paslaugų techninėmis specifikacijomis, į kurias pagal Direktyvos 2005/44/EB 3 konstatuojamąją dalį turėtų būti atsižvelgiama priimant privalomas technines specifikacijas pagal tos direktyvos 5 straipsnį.

               ES-RIS intensyviai rengė CESNI ekspertai. Šiuo klausimu buvo konsultuojamasi su įvairiais viešojo ir privačiojo sektorių ekspertais. CESNI lygmeniu rengiant standartus sušaukti šie techniniai posėdžiai:

               –darbo grupės posėdžiai (2019 02 13–14, 2019 12 11–12, 2020 04 01–02, 2020 06 23–26, 2020 09 02–03) ir

               –komiteto posėdis (2020 10 13).

               Per šiuos posėdžius pasiektas ekspertų susitarimas dėl suderintų upių informacijos paslaugų standartų.

               Siūloma Sąjungos pozicija – priimti ES-RIS 2021/1, nes juo prisidedama prie aukščiausio vidaus vandenų laivybos saugos lygio užtikrinimo, atsižvelgiama į techninę šio sektoriaus raidą ir užtikrinamas Europos upių informacijos paslaugų suderinamumas

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  4
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  5
               .

               4.1.2.Taikymas aptariamuoju atveju

               Ir CESNI, ir CCNR yra pagal tarptautinį susitarimą įsteigti organai.

               Nors CESNI priimtos taisyklės nėra privalomos per se, jos taps privalomos CCNR nariams, kai CCNR iš dalies pakeis savo reguliavimo sistemą, susijusią su UIP techninėmis specifikacijomis, remdamasi CESNI priimtais standartais, ir padarydama tuos standartus privalomais taikant peržiūrėtą Konvenciją dėl laivybos Reino upe. Reino taisyklių privalomas poveikis CCNR nariams kyla iš 1868 m. spalio 17 d. Manheimo konvencijos nuostatų
                  6
               .

               Be to, ES-RIS 2021/1 ir jo būsimos peržiūros yra SESV 218 straipsnio 9 dalies taikymo tikslais teisinę galią turintys aktai, nes jie gali labai paveikti Sąjungos teisės turinį. Siekiant padėti teikti UIP ir užtikrinti šių paslaugų sąveiką, Direktyvos 2005/44 5 straipsniu Komisijai suteikiami įgaliojimai priimti technines gaires ir technines specifikacijas. Direktyvos 3 konstatuojamojoje dalyje nurodyta, kad dėl saugumo priežasčių ir siekiant suderinamumo visos Europos mastu, šie reikalavimai ir techninės specifikacijos turėtų remtis atitinkamų tarptautinių organizacijų, tokių kaip Centrinė laivybos Reinu komisija (CCNR) ir Jungtinių Tautų Europos ekonomikos komisija (UNECE), šioje srityje atliktu darbu.

               ES-RIS 2021/1 bus pateiktos techninės specifikacijos, atitinkančios tas, kurios iki šiol priimtos pagal Direktyvos 2005/44 5 straipsnį. Pagal Manheimo konvenciją UIP taikomos techninės specifikacijos bus suderintos su pagal Direktyvą 2005/44 priimtomis specifikacijomis, o bet kokia būsima ES-RIS 2021/1 peržiūra turės tiesioginį poveikį šios srities Sąjungos acquis.

               Rezoliucija, kurią turi priimti CCNR ir kuria bus iš dalies pakeistos CCNR taisyklės, įtraukiant nuorodą į ES-RIS 2021/1, taps CCNR šalims teisiškai privalomu aktu. Tačiau ji nepapildys ir nepakeis Manheimo konvencijos institucinės struktūros.

               Todėl būtina nustatyti poziciją, kurios Sąjungos vardu turi būti laikomasi CESNI ir CCNR, dėl suderintų upių informacijos paslaugų standartų priėmimo.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra transporto politika.

               Todėl siūlomo sprendimo materialinis teisinis pagrindas yra SESV 91 straipsnio 1 dalis.

               4.3.Išvada

               Siūlomo sprendimo teisinis pagrindas turėtų būti SESV 91 straipsnio 1 dalis kartu su SESV 218 straipsnio 9 dalimi.

               2021/0061 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos vidaus vandenų laivybos standartų rengimo komitete ir Centrinėje laivybos Reinu komisijoje, dėl suderintų upių informacijos paslaugų standartų priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)peržiūrėta 1868 m. spalio 17 d. Manheime pasirašyta Konvencija dėl laivybos Reino upe, iš dalies pakeista 1963 m. lapkričio 20 d. Strasbūre pasirašyta Konvencija, kuria iš dalies keičiama peržiūrėta Konvencija dėl laivybos Reino upe, įsigaliojo 1967 m. balandžio 14 d.;

               (2)pagal Susitarimo 1 straipsnį Centrinė laivybos Reinu komisija (toliau – CCNR) gali keisti savo reguliavimo sistemą, susijusią su upių informacijos paslaugomis (toliau – UIP), remdamasi Europos vidaus vandenų laivybos standartų rengimo komiteto (toliau – CESNI) priimtais standartais ir padarydama tuos standartus privalomais taikant peržiūrėtą Konvenciją dėl laivybos Reino upe;

               (3)siekdama parengti įvairius vidaus vandenų laivybos techninius standartus, visų pirma susijusius su laivais, informacinėmis technologijomis ir įgula, CCNR 2015 m. birželio 3 d. įsteigė CESNI;

               (4)Sąjungos veiksmais vidaus vandenų laivybos sektoriuje turėtų būti siekiama užtikrinti Sąjungoje taikomų UIP techninių specifikacijų rengimo nuoseklumą;

               (5)siekiant užtikrinti, kad vežimas vidaus vandenų keliais būtų veiksmingas, o navigacija saugi, svarbu, kad UIP būtų suderinamos tarpusavyje ir būtų kuo labiau suderintos įvairiuose Europos teisiniuose režimuose;

               (6)2021 m. balandžio 15 d. posėdyje CESNI turi priimti Europos upių informacijos paslaugų standartą (ES-RIS) 2021/1;

               (7)ES-RIS 2021/1 nustatomos vienodos techninės specifikacijos ir standartai siekiant padėti teikti UIP ir užtikrinti šių paslaugų sąveiką. Atitinkamos techninės specifikacijos ir standartai sutampa su specifikacijomis ir standartais, kurie turi būti priimti pagal Europos Parlamento ir Tarybos direktyvą 2005/44/EB
                  7
               , visų pirma šių sričių: vidaus vandenų navigacijos elektroninių žemėlapių rodymo ir informacijos sistemos, elektroninių pranešimų iš laivų, pranešimų kapitonams, laivų buvimo vietos nustatymo ir sekimo sistemų ir UIP naudojimui būtinos įrangos suderinamumo;

               (8)UIP techninės specifikacijos grindžiamos Direktyvos 2005/44/EB II priede išdėstytais techniniais principais ir jose atsižvelgiama į atitinkamų tarptautinių organizacijų šioje srityje atliktą darbą;

               (9)tikslinga nustatyti poziciją, kurios turi būti laikomasi Sąjungos vardu CESNI, nes ES-RIS 2021/1 gali labai paveikti Sąjungos teisės aktų, visų pirma, privalomų techninių specifikacijų, priimtų pagal Direktyvą 2005/44/EB, turinį;

               (10)2021 m. birželio 2 d. plenariniame posėdyje CCNR turi priimti rezoliuciją, kuria dalies keičiamos CCNR taisyklės, siekiant įtraukti nuorodą į ES-RIS 2021/1; Todėl tikslinga nustatyti poziciją, kurios turi būti laikomasi Sąjungos vardu CCNR;

               (11)Sąjunga nėra nei CCNR, nei CESNI narė. Sąjungos poziciją kartu pareikš Sąjungos valstybės narės, kurios yra šių organų narės,

               PRIĖMĖ ŠĮ SPRENDIMĄ:

               1 straipsnis

               1.Pozicija, kurios Sąjungos vardu turi būti laikomasi 2021 m. balandžio 15 d. Europos vidaus vandenų laivybos standartų rengimo komiteto (CESNI) posėdyje yra pritarti Europos upių informacijos paslaugų standarto (ES-RIS) 2021/1 priėmimui.

               2.Pozicija, kurios Sąjungos vardu turi būti laikomasi Centrinės laivybos Reinu komisijos (CCNR) plenarinėje sesijoje, kurioje priimamas sprendimas dėl upių informacijos paslaugų, yra remti visus pasiūlymus, kuriais CCNR taisyklės derinamos su ES-RIS 2021/1 taisyklėmis.

               2 straipsnis

               1.1 straipsnio 1 dalyje nurodytą poziciją veikdamos kartu pareiškia Sąjungos valstybės narės, kurios yra CESNI narės.

               2.1 straipsnio 2 dalyje nurodytą poziciją veikdamos kartu pareiškia Sąjungos valstybės narės, kurios yra CCNR narės.

               3 straipsnis

               Dėl nereikšmingų 1 straipsnyje išdėstytų pozicijų techninių pakeitimų gali būti susitarta be papildomo Tarybos sprendimo.

               4 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2005 m. rugsėjo 7 d. Europos Parlamento ir Tarybos direktyva 2005/44/EB dėl suderintų upių informacijos paslaugų (UIP) Bendrijos vidaus vandens keliuose (OL L 255, 2005 9 30, p. 152).

                     (2)

                        2020 m. spalio 12 d. Tarybos sprendimas (ES) 2020/1508 dėl pozicijos, kurios Europos Sąjungos vardu turi būti laikomasi Europos vidaus vandenų laivybos standartų rengimo komitete (CESNI) ir Centrinėje laivybos Reinu komisijoje (CCNR), dėl standartų, susijusių su vidaus vandenų laivų techniniais reikalavimais, priėmimo (OL L 345, 2020 10 19, p. 6)

                     (3)

                        2018 m. lapkričio 20 d. Komisijos įgyvendinimo reglamentas (ES) 2018/2032, kuriuo iš dalies keičiamas Komisijos reglamentas (EB) Nr. 416/2007 dėl pranešimų kapitonams techninių specifikacijų (OL L 332, 2018 12 28, p. 1–181).
                        2018 m. gruodžio 7 d. Komisijos įgyvendinimo reglamentas (ES) 2018/1973, kuriuo iš dalies keičiamas Įgyvendinimo reglamentas (ES) Nr. 909/2013 dėl vidaus vandenų navigacijos elektroninių žemėlapių rodymo ir informacijos sistemos (vidaus vandenų ECDIS) techninių specifikacijų, nurodytų Europos Parlamento ir Tarybos direktyvoje 2005/44/EB (OL L 324, 2018 12 19, p. 1–44).
                        2019 m. vasario 20 d. Komisijos įgyvendinimo reglamentas (ES) 2019/838 dėl laivų buvimo vietos nustatymo ir sekimo sistemų techninių specifikacijų, kuriuo panaikinamas Reglamentas (EB) Nr. 415/2007 (OL L 138, 2019 5 24, p. 31–69).
                        2019 m. rugsėjo 17 d. Komisijos įgyvendinimo reglamentas (ES) 2019/1744 dėl vidaus vandenų laivų elektroninių pranešimų techninių specifikacijų, kuriuo panaikinamas Reglamentas (ES) Nr. 164/2010 (OL L 273, 2019 10 25, p. 1–182).

                     (4)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (5)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (6)

                        Peržiūrėta 1868 m. spalio 17 d. Konvencija dėl laivybos Reino upe su pakeitimais, padarytais 1963 m. lapkričio 20 d.

                     (7)

                        2005 m. rugsėjo 7 d. Europos Parlamento ir Tarybos direktyva 2005/44/EB dėl suderintų upių informacijos paslaugų (UIP) Bendrijos vidaus vandens keliuose (OL L 255, 2005 9 30, p. 152).